Et ruspolitisk utvalg kan gjøre det mulig for norske politikere å delta i en opplyst diskusjon om forbudet mot narkotika. Det ser nemlig ikke ut til å være mulig i dag.

Etter at Civita for et par uker siden lanserte et notat om narkotikapolitikken, har den påfølgende debatten blitt omtrent som forventet. Helseminister Bent Høie kommenterte initiativet kort på NRK Dagsrevyen 15.1, og Mina Gerhardsen, leder i Actis, skrev en kronikk på NRK Ytring. Så ble det stille.

At ikke én eneste av Stortingets 169 representanter, eller noen andre politikere, har engasjert seg, er som det pleier å være. Norske politikere vil nødig si noe som helst om narkotikapolitikken. Og hvis de må si noe, sier de stort sett det Høie og Gerhardsen har sagt i denne debatten.